Majerský, František, poslanec NR SR (2024-01-23):
Vážený pán predsedajúci, vážené kolegyne, kolegovia, vážený pán minister, rozmýšľal som dnes, že čo k tomu skrátenému legislatívnemu ešte povedať, keďže už naozaj za posledné dni už bolo k tejto téme povedané všetko. Boli povedané veci, ktoré mali byť povedané, bolo to zhrnuté, že vlastne skrátené legislatívne konanie vôbec takýmto spôsobom nemalo byť a aký dopad to bude mať, bohužiaľ, na našu krajinu. Pred voľbami vládna koalícia alebo vládni poslanci, ktorí sú dnes, hovorili, že témou Slovenska má byť slovenské zdravotníctvo, školstvo, a my tu už asi mesiac riešime skrátené legislatívne konanie k ÚŠP a k trestným zákonom. A ja tomu celkom nerozumiem, že prečo takto a prečo tak rýchlo a prečo to je prvoradá vec, lebo tuto to malo ísť normálne štandardným legislatívnym procesom a mohli sme riešiť veci, ktoré sú prioritné, ktoré trápia našich ľudí v zdravotníctve a takisto v školstve, ale nestalo sa. A, naopak, dnes tu zase riešime veci, ktoré, ktoré mali ísť normálnym štandardným procesom. Ja som tu ako poslanec nový a nie som zvyknutý na takéto rýchle kroky, aj keď vo svojom živote sa viem rozhodnúť rýchlo, keď ide o život, ale pri všetkej úcte, pán minister, tu o žiadny život nejde, tak mi len láskavo vysvetlite ako fakt že neodborníkovi, neprávnikovi, fakt naozaj pri všetkej úcte, že prečo takýmto spôsobom. Paragraf zákona č. 400/2015 o tvorbe právnych predpisov, § 27 hovorí nasledovné: „Ak nastanú mimoriadne okolnosti, najmä ohrozenie ľudských práv a základných slobôd alebo bezpečnosti, ak štátu hrozia značné hospodárske škody, v prípade vyhlásenia núdzového stavu alebo opatrení na riešenie mimoriadnej situácie.“ Pán minister, ani jedna z týchto vecí nespĺňa skrátené legislatívne konanie. Čo je štandardný legislatívny proces, aby to tu zaznelo, lebo sa o tom hovorí málo a je to dôležité povedať. Každý zákon, ktorý sa pripravuje na ministerstvách, sa takzvane upečie, uvarí na ministerstve zdravotníctva alebo školstva alebo príslušnom ministerstve, kde sa pripraví a pošle sa a schváli sa na portáli Slov-Lex, kde ho môže dva týždne pripomienkovať verejnosť, odborné spoločnosti, môžu ho, všetky povinne pripomienkujúce osoby, ako sú ministerstvá, a tak isto aj nepovinné. To je štandardný legislatívny proces, ktorý je zverejnený na Slov-Lexe a trvá približne dva týždne. Toto sme z tohto odbúrali a ja som stále rozmýšľal, že prečo sme to takto vlastne spravili, že prečo takto to spravíme, že dáme to skráteným. A okrem toho, že ste to chceli urýchliť, mi vychádza ešte jedna dôležitá vec. V skrátenom, ehm, v normálnom legislatívnom procese sa do štandardného procesu môže zapojiť aj široká verejnosť a široká verejnosť to môže byť hocikto, aj Fero Majerský z Popradu, aj advokátska komora alebo ďalšie odborové organizácie, ktoré k týmto veciam môžu mať pripomienky. A opäť zacitujem. „Rozporové konanie so zástupcom verejnosti sa môže uskutočniť, ak predkladateľ nevyhovel pripomienke, ktorú uplatnil väčší počet osôb zo strany verejnosti. A zároveň súčasťou pripomienky je splnomocnenie zástupcu verejnosti na ich zastupovanie. Rozporové konanie so zástupcom verejnosti sa uskutoční vždy, ak predkladateľ nevyhovel hromadnej pripomienke, s ktorou sa stotožnilo aspoň päťsto osôb.“ Dámy a páni, vy ste týmto skráteným legislatívnym konaním úplne, ale že úplne vylúčili verejnosť z celého procesu k tak vážnemu zákonu, ktorý sa naozaj bude dotýkať bežných ľudí na Slovensku. Pán premiér vo viacerých diskusiách hovoril, že je to najdlhšia diskusia v histórii, aká tu kedy bola. Rozmýšľal som, že prečo to hovorí, ale to bol skôr odkaz k Európskej únii, lebo tá dvíha varovný prst. Problém tu nie je v počte hodín, ako aj dní, ktoré tu vlastne sedíme a sami medzi sebou komunikujeme. Pán premiér ale berie slovo občanom v našej krajine. Ak hovoríme o účasti verejnosti, tak na Slovensku máme 4,4 milióna obyvateľov nad 18 rokov, ktorí by mali právo sa vyjadriť. A my týmto 4,4 miliónom ľuďom odkazujeme, že jednoducho nebudete, nebudete s nami debatovať. Toto ma podľa mňa trápi zo všetkého najviac v tejto situácii, lebo my sme z tohto procesu absolútne, ale že absolútne vylúčili verejnosť. A vďaka naozaj práci opozičných poslancov sa nám podarilo to, že sa dlhšie o tomto skrátenom legislatívnom zákone hovorí. A zistili ste aj vy, pán minister, tak isto aj vaši kolegovia, že tam je viacero chýb, ktoré treba opraviť a ktoré sa nemuseli stať, keby to šlo normálnym, normálnym, normálnym procesom. Preto ja vás, pán minister, žiadam, nebudem vás prosiť, nikdy som nikoho neprosil, maximálne manželku v kostole, ale žiadam vás, stiahnite to, prosím, vás, stiahnite to a dajte tomu normálny, normálnu štátnu kultúru, aká má byť v Slovenskej republike, a nech sa k tomu normálne vyjadrí odborná verejnosť. Vy si to na konci dňa aj tak pretlačíte, veď máte väčšinu, ale dajte to normálnym spôsobom do parlamentu a stiahnite tento zákon. Žiadam vás o to, pán minister, máte to v plnej kompetencii, urobte naozaj pre to všetko, lebo bude to mať naozaj dopad na bežných ľudí. A ja sa naozaj rozprávam s ľuďmi na východnom Slovensku a aj voliči, ktorí volili vás, nerozumejú, prečo takto to robíte a hlavne akým spôsobom to robíte. Tak im to skúste, prosím vás, vysvetliť aj tu v Národnej rade, lebo s nami v Národnej rade nekomunikujete, komunikujete v diskusiách a tam nám niečo odkazujete, tak nám skúste to povedať tu, my tu sme všetci, vypočujeme si. Ja nie som právnik, ako som povedal, ale sú tu kolegovia, ktorí sú právnici, budú sa vám vedieť erudovane vyjadriť. Tak to skúsme, prosím vás, takto normálne. Ja si myslím, že ešte som nezlomil nad Slovenskom ruku, tak to, prosím vás, ani nelámte vy, lebo ja stále považujem, že Slovensko je ešte ako taká nejaká demokratická krajina. Tak, prosím vás, ju nezlomme a neurobme z nej krajinu, ktorú nechceme naozaj mať, lebo dopad to bude mať na bežných ľudí veľmi veľký. Ďakujem vám veľmi pekne. (Potlesk.)